KLASA: P-441/23

URBROJ: 711-02-01/04-2024-04

Zagreb, 15. ožujka 2024.

**VANJA NIKOLIĆ**

**Ured za podršku upravi**

**Zagrebačkog holdinga d.o.o.**

**Predmet: očitovanje na zahtjev Vanje Nikolića iz Ureda za podršku upravi društva**

**Zagrebački holding d.o.o.**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 30. studenog 2023. pod brojem 711-U-8217-P-441/23-01-25 zaprimilo je zahtjev za davanjem očitovanja koji je podnio Vanja Nikolić iz Ureda za podršku upravi Zagrebačkog holdinga d.o.o.

U podnesenom zahtjevu podnositelj navodi kako je Zagrebački holding d.o.o. trgovačko društvo koje pored Uprave društva ima još tri organa i to Revizorski odbor, Nadzorni odbor te Skupštinu Društva. Revizorski odbor je savjetodavno tijelo Nadzornog odbora bez izvršnih ovlasti. Članove Revizorskog odbora, predsjednika i zamjenika predsjednika Revizorskog odbora imenuje i opoziva Nadzorni odbor.

Podnositelj postavlja upit podrazumijeva li članak 18. Zakona o sprječavanju sukoba interesa („Narodne novine“, broj 143/21., dalje: ZSSI) da član Uprave Zagrebačkog holdinga d.o.o. može, pored imenovanja u dva Nadzorna odbora povezanih društava, istodobno obnašati funkciju člana Revizorskog odbora u jednom ili više povezanih društava te za to primati naknadu.

Povjerenstvo je od podnositelja nastavno na zaprimljeni zahtjev, zatražilo porukom elektroničke pošte od 30. siječnja 2024. godine, dostavu dodatnog očitovanja na okolnosti, kako slijedi:

* u kojim trgovačkim društvima  bi član Uprave bio član revizorskog odbora,
* predlaže li tog člana uprave neki drugi Nadzorni odbor koji poslovanjem nije povezan sa Zagrebačkim holdingom d.o.o. u kojem je obveznik član uprave,
* je li  obveznik kao član Uprave sudjelovao u imenovanju članova Nadzornog odbora koji bi ga imenovali članom revizorskog odbora, te
* je li dosadašnjim poslovanjem ikada bio povezan s Nadzornim odborom u kojima bi eventualno bio imenovan u revizorski odbor.

Podnositelj je odgovorio porukom elektroničke pošte od 09. veljače 2024. godine da se radi o tome da bi član Uprave Zagrebačkog holdinga d.o.o. bio član revizorskog odbora u jednom ili više povezanih društava, koje su prethodno nabrojana (GPZ, GPZ-O, GSKG, VIO), a prema odluci pojedinog Nadzornog odbora.

Nadalje je naveo da tog člana uprave ne predlaže neki drugi nadzorni odbor koji poslovanjem nije povezan sa Zagrebačkim holdingom d.o.o., kao i da je obveznik kao član uprave sudjelovao u imenovanju članova nadzornog odbora koji bi ga imenovali članom revizorskog odbora.

Vezano za pitanje je li dosadašnjim poslovanjem ikada bio povezan s Nadzornim odborom u kojima bi eventualno bio imenovan u revizorski odbor, podnositelj je naveo kako je, ako se to odnosi na dosadašnje poslovanje u svojstvu člana Uprave Zagrebačkog holdinga d.o.o., Zagrebački holding d.o.o. vlasnik odnosno većinski vlasnik svih povezanih društava u poslovnoj grupi i zbog toga kao vodeće društvo sudjeluje u kreiranju poslovnih politika Grupe.

Zahtjev u ovom predmetu podnesen je od strane osobe koja nije obveznik postupanja iz članka 3 ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 43. sjednici održanoj 15. ožujka 2024., podnositelju daje očitovanje, kako slijedi.

Vezano uz članstvo u Revizijskom odboru povezanih trgovačkih društava Zagrebačkog holdinga d.o.o. Povjerenstvo je izvršilo uvid u mjerodavne odredbe Zakona o reviziji („Narodne novine“, broj 127/17. i 27/24.).

Člankom 65. Zakona o reviziji propisano je da je subjekt od javnog interesa dužan imati revizijski odbor. Revizijski odbor može biti samostalan odbor ili odbor nadzornog odbora odnosno upravnog odbora subjekta koji je predmet revizije.

Sukladno stavku 2. istog članka članovi revizijskog odbora imenuju se iz redova članova nadzornog odbora i/ili neizvršnih članova upravnog odbora i/ili drugih članova koje je imenovala glavna skupština dioničara revidiranog subjekta, ili u slučaju subjekta bez dioničara drugih članova koje je imenovalo istovjetno tijelo.

U odnosu na broj članova propisano je da revizijski odbor mora imati najmanje tri člana dok najmanje jedan član revizijskog odbora mora biti stručan u području računovodstva i/ili revizije a članovi revizijskog odbora kao cjelina moraju imati znanje o sektoru u kojem posluje revidirani subjekt.

U stavku 6. istog članka izričito je propisano da većina članova revizijskog odbora mora biti neovisna u odnosu na revidirani subjekt. Osoba se smatra neovisnom ako nema bilo kakav poslovni, financijski, obiteljski ili drugi bliski odnos s revidiranim subjektom, njegovim većinskih dioničarem ili upravom, ili ako ne postoje druge okolnosti koje dovode u sumnju njegovu neovisnost dok seako su svi članovi revizijskog odbora članovi nadzornog odbora ili neizvršni članovi upravnog odbora subjekta koji je predmet revizije, revizijski odbor izuzima se od zahtjeva neovisnosti utvrđenog u stavku 6. ovoga članka.

Članak 66. Zakona o reviziji propisao je da bez obzira na odgovornost članova nadzornog odbora i/ili neizvršnih članova upravnog odbora i/ili drugih članova koje je imenovala glavna skupština dioničara revidiranog subjekta, ili u slučaju subjekta bez dioničara drugih članova koje je imenovalo istovjetno tijelo, revizijski odbor ima, uz zadaće propisane Uredbom (EU) br. 537/2014, i sljedeće zadaće: izvješćuje nadzorni odbor ili neizvršne članove upravnog odbora o ishodu zakonske revizije te objašnjava na koji način je zakonska revizija pridonijela integritetu financijskog izvještavanja i objašnjava ulogu revizijskog odbora u tom procesu, prati proces financijskog izvještavanja i dostavlja preporuke ili prijedloge za osiguravanje njegovog integriteta, glede financijskog izvještavanja prati djelotvornost sustava unutarnje kontrole kvalitete i sustava upravljanja rizicima te, ako je to primjenjivo, unutarnju reviziju, bez kršenja svoje neovisnosti, prati obavljanje zakonske revizije godišnjih financijskih izvještaja i godišnjih konsolidiranih financijskih izvještaja, uzimajući u obzir sve nalaze i zaključke Ministarstva financija u skladu s člankom 26. stavkom 6. Uredbe (EU) br. 537/2014, ispituje i prati neovisnost revizorskog društva u skladu s člancima 48., 49., 50., 52., 53. i 54. ovoga Zakona te člankom 6. Uredbe (EU) br. 537/2014, a posebno prikladnost pružanja nerevizorskih usluga u skladu s člankom 44. ovoga Zakona, člankom 4. stavcima 2. i 3. te člankom 5. Uredbe (EU) br. 537/2014 koje podliježu njegovu prethodnom odobrenju, odgovoran je za postupak izbora revizorskog društva te predlaže imenovanje revizorskog društva u skladu s člankom 16. Uredbe (EU) br. 537/2014, osim ako se primjenjuje članak 16. stavak 8. Uredbe (EU) br. 537/2014.

Povjerenstvo ističe kako je člankom 6. ZSSI-a propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istoga članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Člankom 18. stavkom 1. ZSSI-a propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima zbog čega obveznik ZSSI-a ne bi mogao biti član revizorskog odbora koji je odbor upravnog odbora subjekta koji je predmet revizije osim ako bi se radilo o tijelu u kojem obnaša javnu dužnost, odnosno funkciji temeljem koje je ujedno obveznik ZSSI-a. Sukladno stavku 2. istog članka, iznimno od stavka 1., obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 17. stavkom 1. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Podnositelj u zahtjevu za očitovanjem navodi da je Revizorski odbor savjetodavno tijelo Nadzornog odbora bez izvršnih ovlasti. Članove Revizorskog odbora, predsjednika i zamjenika predsjednika Revizorskog odbora imenuje i opoziva Nadzorni odbor.

Slijedom navedenog, Povjerenstvo zaključuje kako je Revizijski odbor operativno tijelo Nadzornog odbora u povezanim trgovačkim društvima te da navedeno tijelo ne zahtjeva stalni angažman članova već se rad obavlja na sastancima koji se sazivaju prema potrebi.

Uzevši u obzir odredbe članka 65. i 66. Zakona o reviziji, Povjerenstvo utvrđuje kako rad u navedenom odboru ne bi predstavljao poslove upravljanja poslovnim subjektom u smislu članka 18. stavka 1. ZSSI-a, niti poslove redovitog i stalnog zanimanja u smislu članka 17. stavka 2. ZSSI-a, slijedom čega bi obveznici ZSSI-a načelno istovremeno uz obnašanje dužnosti mogli obavljati poslove revizije ukoliko ispunjavaju sve druge kriterije sukladno pozitivnim propisima iz tog područja.

Međutim, u konkretnom slučaju člana uprave Zagrebačkog holdinga d.o.o. u revizorski odbor imenovale bi osobe koje je on sam imenovao u nadzorni odbor, iz čega proizlazi postojanje odnosa podređenosti članova nadzornog odbora prema članu uprave Zagrebačkog holdinga d.o.o. i s time povezanim odnosom zavisnosti

Stoga se u konkretnim okolnostima članovi nadzornih odbora u čijem je imenovanju član uprave Zagrebačkog holdinga d.o.o. sudjelovao mogu smatrati s članom uprave Zagrebačkog holdinga d.o.o. povezanim osobama u smislu članka 5. stavka 1. točke 6. ZSSI-a.

Takvo postupanje, ovisno o utvrđenju konkretnih okolnosti, moglo bi se smatrati zlouporabom posebnih prava obveznika koja proizlaze ili su potrebna za obavljanje dužnosti odnosno drugim zabranjenim djelovanjem obveznika iz članka 7. ZSSI-a te stoga član uprave Zagrebačkog holdinga d.o.o. ne može biti imenovan u revizorski odbor ili bilo koje drugo tijelo od strane njemu podređenih osoba, dakle, članova nadzornih odbora u čijem je imenovanju sudjelovao.

Vezano za pitanje podnositelja može li pored imenovanja u dva Nadzorna odbora povezanih društava član uprave Zagrebačkog holdinga d.o.o. istodobno obnašati funkciju člana Revizorskog odbora u jednom ili više povezanih društava te za to primati naknadu,Povjerenstvo ističe da ukoliko bi obveznik bio član revizorskih odbora trgovačkih društava u kojima je ujedno član nadzornog odbora (po položaju), tada bi sukladno članku 18. stavku 2. ZSSI-a mogao biti članom najviše do dva revizorska odbora povezanih trgovačkih društava, ali bez prava na naknadu.

S druge strane, imenovanje člana uprave Zagrebačkog holdinga d.o.o. u revizorske odbore povezanih trgovačkih društava od strane s njim povezanih osoba protivno je članku 7. ZSSI-a, kojim su propisana zabranjena djelovanja obveznika, te članku 6. ZSSI-a.

Neovisno od konkretne situacije, Povjerenstvo ističe da je Zakonom o reviziji, između ostalog, izričito propisano da većina članova revizijskog odbora, kako je prethodno i navedeno, mora biti neovisna u odnosu na revidirani subjekt. Osoba se smatra neovisnom ako nema bilo kakav poslovni, financijski, obiteljski ili drugi bliski odnos s revidiranim subjektom, njegovim većinskih dioničarem ili upravom, ili ako ne postoje druge okolnosti koje dovode u sumnju njegovu neovisnost. Tumačenje odredbi Zakona o reviziji ne ulazi u nadležnost Povjerenstva, no ukazuje se podnositelju da je kriterij neovisnosti u konkretnom slučaju potrebno tumačiti s povećanom pažnjom, a njegova važnost ogleda se i u činjenici da je člankom 118. stavkom 1. točkom 10. Zakona o reviziji za slučaj neispunjenja toga kriterija propisana prekršajna odgovornost. Upućuje se podnositelja da se po potrebi vezano za tumačenje ispunjavanja kriterija neovisnosti člana uprave Zagrebačkog holdinga d.o.o. za imenovanje u revizorske odbore povezanih trgovačkih društava obrati Ministarstvu financija.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, e mailom
2. Objava na internetskoj stranici Povjerenstva
3. Pismohrana